Marlene Farrugia m'hiex l-ewwel membru parlamentari li ma baqgħetx tappoġġa lill-partit li ġiet eletta miegħu u f'ismu. Kellna diversi membri parlamentari oħra, li, fil-passat għamlu l-istess għal diversi raġunijiet. Ħa nsemmi żewġ eżempji. Kurunat Attard (missier Ġovanna Debono) fl-1962 kien wieħed mill-4 membri parlamentari li eleġġa l-Partit Demokratiku Nazzjonalista ta' Herbert Ganado. Fl-ewwel seduta tal-parlament wara l-elezzjoni ġenerali tal-1962, irriżenja mill-partit ta' Ganado u issieħeb mal-Partit Nazzjonalista. Bis-siġġu tiegħu, il-PN, dakinnhar fil-Gvern, kellu maġġoranza parlamentari ta' 26 minn 50. Mingħajru ma kellux. Is-siġġu ta' Kurunat Attard, il-Partit Nazzjonalista dakinnhar żammu. Alfred Baldacchino kien daħal fil-Parlament mal-Partit Nazzjonalista fl-1973 b'bye-election wara l-mewt ta' Tommy Caruana Demajo. Ftit wara, qasam il-Kamra. Il-Partit Laburista fil-Gvern, dakinnhar kellu bżonn il-vot tiegħu għax mingħajru ma kienx hemm is-saħħa numerika biex tkun emendata l-Kostituzzjoni fl-1974. Is-siġġu ta' Alfred Baldacchino, dakinnhar, il-Partit Laburista żammu ukoll. Dan apparti l-kaz ta' Jeffrey Pullicino Orlando, li hu wieħed riċenti. Marlene Farrugia, li qalet li ser tibqa' indipendenti, rriżenjat minħabba l-posizzjoni li qed jieħu l-Partit Laburista dwar l-ambjent. Sadanittant, il-PN, bid-dmugħ tal-kukkudrilli, qiegħed jipprova jikkonvinċi li hu biss jista' jsalva lill-Malta mill-qerda ambjentali. Kull min hu moħħu f'postu jaf li tal-PN qed jippruvaw jgħaddu n-nies biż-żmien, għax fis-siegħa tal-prova l-PN fil-Gvern mexa mod ieħor. Nafu li Marlene, fuq punt ta' prinċipju ivvutat favur l-emendi tal-Opposizzjoni. Għamlet sewwa. Dwar xi ħsibijiet iktar għandha, ma nafx. L-anqas ma naf safejn hi lesta li tafda. Jiena, da parti tiegħi, lil min nafu m'għandix għalfejn nistaqsi għalih.